ระเบียบคณะกรรมการกำกับกิจการพลังงาน ว่าด้วยมาตรฐานคุณภาพการให้บริการในการประกอบกิจการก๊าซธรรมชาติ ประเภทใบอนุญาตจัดหาและค้าส่งก๊าซธรรมชาติ พ.ศ. 2561

ระเบียบคณะกรรมการกำกับกิจการพลังงาน
ว่าด้วยมาตรฐานคุณภาพการให้บริการในการประกอบกิจการก๊าซธรรมชาติ
ประเภทใบอนุญาตจัดหาและค้าส่งก๊าซธรรมชาติ
พ.ศ. ๒๕๖๑

โดยที่เป็นการสมควรกำหนดมาตรฐานการให้บริการในการประกอบกิจการก๊าซธรรมชาติเพื่อคุ้มครองผู้รับบริการให้ได้รับบริการที่มีมาตรฐานและคุณภาพการให้บริการที่ดีและเกิดการพัฒนาด้านการให้บริการอันจะก่อให้เกิดประโยชน์สูงสุดแก่ผู้รับบริการ

อาศัยอำนาจตามความในมาตรา ๘๙
แห่งพระราชบัญญัติการประกอบกิจการพลังงาน พ.ศ. ๒๕๕๐ คณะกรรมการกำกับกิจการพลังงานออกระเบียบไว้
ดังต่อไปนี้

ข้อ ๑  ระเบียบนี้เรียกว่า
ระเบียบคณะกรรมการกำกับกิจการพลังงาน ว่าด้วยมาตรฐานคุณภาพการให้บริการในการประกอบกิจการก๊าซธรรมชาติ
ประเภทใบอนุญาตจัดหาและค้าส่งก๊าซธรรมชาติ พ.ศ. ๒๕๖๑

ข้อ ๒[๑]  ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓  ในระเบียบนี้
ใบอนุญาต หมายความว่า
ใบอนุญาตการประกอบกิจการก๊าซธรรมชาติ ประเภทใบอนุญาตจัดหาและค้าส่งก๊าซธรรมชาติ
ผู้รับใบอนุญาต หมายความว่า
ผู้รับใบอนุญาตประกอบกิจการก๊าซธรรมชาติ ประเภทใบอนุญาตจัดหาและค้าส่งก๊าซธรรมชาติ
ผู้รับบริการ หมายความว่า
โรงไฟฟ้า ผู้ค้าปลีกก๊าซธรรมชาติ ผู้ใช้ก๊าซธรรมชาติอื่น ๆ ที่ซื้อก๊าซธรรมชาติจากผู้ให้บริการ
กกพ. หมายความว่า
คณะกรรมการกำกับกิจการพลังงาน
สำนักงาน กกพ. หมายความว่า
สำนักงานคณะกรรมการกำกับกิจการพลังงาน
เหตุสุดวิสัย หมายความว่า
เหตุใด ๆ อันจะเกิดขึ้นก็ดี จะให้ผลพิบัติก็ดี เป็นเหตุที่ไม่อาจป้องกันได้แม้ทั้งบุคคลผู้ต้องประสบหรือใกล้จะต้องประสบเหตุนั้นจะได้จัดการระมัดระวังตามสมควรอันพึงคาดหมายได้จากบุคคลในฐานะและภาวะเช่นนั้น

ข้อ ๔  ผู้รับใบอนุญาตต้องจัดให้มีการให้บริการ
การตรวจสอบและการประเมินคุณภาพการให้บริการ ไม่ต่ำกว่าเกณฑ์มาตรฐานการให้บริการ
ตามเอกสารแนบท้ายระเบียบนี้

ข้อ ๕  ให้ผู้รับใบอนุญาตจัดเก็บข้อมูลมาตรฐานการให้บริการ
การประเมินคุณภาพการให้บริการ
และเผยแพร่ให้ผู้รับบริการรับทราบผ่านทางเว็บไซต์ของผู้รับใบอนุญาต
หรือเว็บไซต์ของสำนักงาน กกพ. เป็นประจำทุกปี
ผู้รับใบอนุญาตต้องรายงานข้อมูลตามวรรคหนึ่งทุกหนึ่งปี
โดยรายงานภายในวันที่ ๒๕ ของมกราคมของปีถัดไปต่อสำนักงาน กกพ.

ข้อ ๖  กรณีที่ผู้รับใบอนุญาตให้บริการไม่สามารถดำเนินการให้เป็นไปตามมาตรฐานตามข้อ
๔ ให้ผู้รับใบอนุญาตรายงานให้สำนักงาน กกพ. ทราบภายในสิบห้าวันนับแต่วันที่เกิดเหตุดังกล่าวการรายงานตามวรรคหนึ่ง
ให้ทำ เป็นหนังสือ
โดยระบุข้อมูลรายละเอียดที่เกี่ยวข้องพยานหลักฐานเพื่อยืนยันถึงเหตุแห่งการนั้น
แนวทางในการปรับปรุงแก้ไข ผลการดำเนินการ
รวมถึงแผนแนวทางการป้องกันปัญหาดังกล่าวในอนาคต

ข้อ ๗  ในกรณีที่ผู้รับใบอนุญาตให้บริการไม่สามารถดำเนินการให้เป็นไปตามมาตรฐานตามข้อ
๔ ให้ผู้รับใบอนุญาตจ่ายเงินชดเชยตามบัญชีอัตราเงินชดเชยแนบท้ายระเบียบนี้
เว้นแต่เป็นกรณีที่เกิดจากเหตุสุดวิสัย

ข้อ ๘  ให้ประธานกรรมการกำกับกิจการพลังงานเป็นผู้รักษาการตามระเบียบนี้
และให้ กกพ. เป็นผู้วินิจฉัยชี้ขาดปัญหาเกี่ยวกับการปฏิบัติตามระเบียบนี้

ประกาศ ณ วันที่ ๕ เมษายน พ.ศ. ๒๕๖๑
พรเทพ  ธัญญพงศ์ชัย
ประธานกรรมการกำกับกิจการพลังงาน

เอกสารแนบท้าย

๑. เกณฑ์มาตรฐานคุณภาพการให้บริการพลังงานด้านกิจการก๊าซธรรมชาติประเภทใบอนุญาตจัดหาและค้าส่งก๊าซธรรมชาติแนบท้ายระเบียบคณะกรรมการกำกับกิจการพลังงาน
ว่าด้วยมาตรฐานคุณภาพการให้บริการในการประกอบกิจการก๊าซธรรมชาติประเภท
ใบอนุญาตจัดหาและค้าส่งก๊าซธรรมชาติ พ.ศ. ๒๕๖๑

(ดูข้อมูลจากภาพกฎหมาย)

พัชรภรณ์/จัดทำ
๑๘
มิถุนายน ๒๕๖๑

[๑] ราชกิจจานุเบกษา
เล่ม ๑๓๕/ตอนพิเศษ ๑๑๕ ง/หน้า ๓/๒๒ พฤษภาคม ๒๕๖๑